HR
L 73/64
Službeni list Europske unije
10.3.2023.
43.
Tekst točke 167. zamjenjuje se sljedećim tekstom: „167.
U skladu s člankom 85. stavkom 3.
Poslovnika, glavne stranke iznimno mogu podnositi dokaze još i na raspravi.
U takvoj se situaciji preporučuje da se osigura dovoljan broj primjeraka (uključujući, prema potrebi, u verziji koja nije povjerljiva u odnosu na intervenijente).
Druge se stranke saslušavaju o dopuštenosti i sadržaju tih dokaza.”. 44.
Iza točke 167. umeće se nova glava:
„C.a
Sudjelovanje na raspravi putem videokonferencije
C.a 1.
Zahtjev za primjenu videokonferencije 167.a Ako je zastupnik stranke spriječen fizički sudjelovati na raspravi na koju je pozvan, zbog zdravstvenih razloga (primjerice, spriječenost zbog pojedinačnog zdravstvenog slučaja ili zbog ograničenja putovanja povezanih s epidemijom), sigurnosnih razloga ili drugih ozbiljnih razloga (primjerice, štrajk u sektoru zračnog prijevoza), zastupnik dotične stranke mora zasebnim aktom podnijeti obrazloženi zahtjev za sudjelovanje na raspravi putem videokonferencije.
167.b Kako bi Opći sud mogao odgovarajuće obraditi zahtjev, on se mora podnijeti čim je poznat uzrok spriječenosti i mora sadržavati: — precizno i potkrijepljeno, narav spriječenosti na koju se poziva; — podatke o osobi za kontakt s kojom će se tehnički testovi i testovi usmenog prevođenja moći prema potrebi provesti prije rasprave; — prema potrebi, redni broj posljednjeg predmeta u kojem je zastupnik sudjelovao na raspravi putem videokonferencije pred Općim sudom ili Sudom.
167.c Svaki zahtjev za primjenu videokonferencije dostavlja se drugim strankama u postupku.
167.d Tajništvo obavještava stranku koja je podnijela zahtjev za primjenu videokonferencije i druge stranke u postupku o odluci predsjednika vijeća o zahtjevu.
167.e Ako je ta odluka pozitivna, tehničke službe Suda Europske unije u najkraćem mogućem roku kontaktiraju osobu za kontakt čije je podatke zastupnik prethodno naveo u svojem zahtjevu, kako bi što je brže moguće organizirale tehničke testove i testove usmenog prevođenja u kojima će zastupnik morati sudjelovati.
167.f Ako se testovi pokažu uspješnima, rasprava se može organizirati putem videokonferencije, o čemu se stranke obavještavaju.
Ako se testovi pokažu neuspješnima, stranke se obavještavaju o posljedicama u pogledu održavanja ili odgode rasprave. C.a 2.
Tehnički uvjeti 167.g Primjena videokonferencije za rasprave zahtijeva visoku kvalitetu zvuka i slike kao i savršenu stabilnost veze, koje se ocjenjuju tijekom testa koji prethodi održavanju rasprave.
Prema tome, moraju biti ispunjeni sljedeći tehnički preduvjeti: — dopuštene su samo veze koje upotrebljavaju protokole za pozive H.323 i SIP.
H.323 i SIP su protokoli koji se posebno upotrebljavaju za uspostavu poziva putem videokonferencije i osiguravaju optimalnu stabilnost i sigurnost veza; — upotreba softverske platforme ili bilo kojeg drugog sustava sastanka koji se temelji isključivo na informatičkoj aplikaciji nije dopuštena; — veze putem mobilnih uređaja poput laptopa, tableta ili pametnih telefona nisu dopuštene.